Betogers takel Jhb-vulstasie; pad gesluitArgieffoto Lt. Kay Makhubela, woordvoerder van die polisie, het aan Maroela Media gesê inwoners van Zandspruit, noord van Roodepoort, het Dinsdagaand ŉ vulstasie naby die informele nedersetting geteiken en voorraad uit die winkel gesteel, die kitsbank in die winkel beskadig en dele van die vulstasie aan die brand gesteek. “Oproerpolisie is op die toneel, maar die gedeelte van Beyers Naudé tussen Johan- en Peterweg is steeds afgesper,” het Makhubela gesê. Volgens Makhubela moes die polisie Woensdag rubberkoeëls en traangas afvuur om betogers uitmekaar te jaag. Een betoger is in hegtenis geneem vir openbare geweld en opsetlike saakbeskadiging. “Twee polisiebeamptes is ook tydens die betoging beseer. Hulle was in die nedersetting toe hul voertuig ŉ pap band gekry het. Toe hulle uitklim om die band om te ruil, het die inwoners hulle getakel,” het hy gesê. Die polisiebeamptes kon daarin slaag om weer uit die nedersetting te beweeg en is nie ernstig beseer nie, het hy gesê. Makhubela het gesê die betoging gaan oor elektrisiteitverskaffing, maar dit is nie duidelik presies waaroor die inwoners ontevrede is nie. Motoriste word aangeraai om die gebied te vermy.